Worcester F 80 Distinctiones

38 Contricio

Contricio est dolor voluntate assumptus cum proposicio confitendi et satisfaciendi. Habita oportunitate hec contricio sic adquiritur. Fiat quasi circuitus ex anima et corpore. Cuius vna pars, scilicet, corpus figuratur in terra. Alius, autem, pes, scilicet, anima, circumgeret per circumferenciam tocius uite humane ab ortu vsque ad occasum. Discucias te secundum illud Isai. [38:15]: *Recogitabo tibi omnes annos in amaretudine anime mee*. Reuoluendo quantum et quomodo vixisti, que mala commisisti, que bona omisisti, que bona amisisti.

Item, cogitando vbi, es quia in loco miserie. Vbi fuisti, quia in tristicia partus, in labore et dolore victus, in timore exitus. Vnde, Innocentius, considero cum fletu de quo factus est homo, quid faciat homo, quid facturus est homo. Sane formatus de terra, conceptus in culpa, natus in pena.

Item, considera quo deueniens quia ad iudicium terribile pro facto nimio, uel dicto, racionem redditurus. Ideo, dicitur in *Vitis patrum*, fac cogitatum tuam sicut in carcerati dicentes, Vbi est iudex, quando veniet, etc.

Item, idem dixit Abbas Elias, Tres res ego[[1]](#footnote-1) timeo quando egressura est anima mea, quando occursura Deo, quomodo respondeat.

¶ Item, cogitandum est vbi non es quia non in gloria ad quam factus es. Ex hiis surget peccati detestacio et per consequens cordis contricio. Vnde sepe contingit

/fol. 223va/

de Deo[[2]](#footnote-2) et peccatore, sicut de nutrice et puero quando enim puer dormit nutrix recedit, quasi non curans de puero. Sed quando excitatur clamat et tunc accurrit nutrix, lactat, demulcet portat. Sic dum homo dormit in peccato recedit Christus. Sed cum homo conteritur per contricionem et clamat per confessionem reuertitur Christus tanquam dicens illud, [1] Reg. 1[:22]: *Non vadam donec ablectetur infans, et ducam eum, vt appareat* in *conspectum Domini.* Nam Osee 11[:3]: *Ego quasi nutricius, portabam in brachiis meis.*

¶ Et nota quod vera contricio gratiam Dei extorquet. Vnde sicut modica pluuia sedat ventum magnum, sic compunccio iram iudicis. Vnde Chrisostomus, O lacrima humilis cum oratione, tribunal iudicis non vereris. Non est qui te intrare vetet, si semel intraueris nunquam sola aut vacua redibis accusatoribus tuis silencium imponis, iudicium ab ore iudicis rapis plus crucias diabolum quam inferni pena. Item sicut a pueris pomum pugno tenditur vt suctus extrahatur. Sic debet penitens cor tendere vt fructus penitentie sequtur.

¶ Figura ad hoc Luc. 18[:13]: *Publicanus* tendebat *pectus suum.* Exemplum de filatrice paupercula que recipit lanam sub pondere ad filandum. Sed ingruente media vendit aliquid de lana vnde viuat. Quam cum reportat lauat humectat ne quid de pondere deficiat. Sic debet penitentes. Vnde Beda *super Judicum*, lacrime pondera vocis habent que pocius imperant quam supplicant. Et Bernardus, Luctu penitencie recuperamus deperdita. Item in aqua turbida melius piscatur quam in clara. Sic in corde compunccio, Psal. [142:4]: *Turbatum est cor meum* intra *me.*

¶ Tercio contricio animarum purgat. Videmus in vrbibus quod fetidum est in domibus eicitur ad plateas. Sed pluuia adueniens totum deportat in foueam. Sic quod fetidum est in corde eici debet ad plateam oris, sed lacrima adueniens totum proiciet in foueam diuine obliuionis, Ezech. 18[:21]: *Impius si egerit penitenciam* omnium iniquitatum eius non recordabor. Exemplum mendicantes faciunt pueros quos portant in humeris flere vt sic de elimosina plus accipiant. Sic et nos, Apo. 21[:4]: *Absterget Deus omnem lacrimam.*

¶ Quarto contricio diabolam fallit. Exemplum bestia infectata a cane transit aquam vt sic canis non senciat vestia eius, sic lacrima de-

/fol. 223vb/

ludit diabolum

¶ Quinto lacrima compendiat iter versus celum. Sic quandoque homines proficiscuntur per aquam. Exemplum de Magdalena, Luc. 7[:38], Vnde quidam ait de lacrimis.[[3]](#footnote-3) Versus:

In lacrimis tria sunt que multis congrua prosunt.

Sunt larime clare, sunt salse,[[4]](#footnote-4) sunt et amare.

Clarificat clarum, sal condit, purgat amarum.

1. ego ] *add*. ~~fugio~~. [↑](#footnote-ref-1)
2. Deo ] Lambeth *om.* F 80. [↑](#footnote-ref-2)
3. lacrimis ] *add*. empty space for a word. [↑](#footnote-ref-3)
4. salse ] Lambeth *corr.* false F 80. [↑](#footnote-ref-4)